

SAMSUNG GALAXY S9 PLUS


SAMSUNG GALAXY S9 PLUS
Samsung začal tento rok zostra a ponúkol Galaxy S9 a S9 plus ako svoje vlajkové lode tohto roka. Síce zostávajú v pôvodnom dizajne S8, prichádzajú upgradované a obohatené nové funkcie. Minule sme sa pozreli na menšiu Galaxy S9, ktorá ponúkla parádny kompaktný hiend. Teraz tu máme S9 plus, väčší a hardvérovo lepší model.
Hlavne S9 plus má väčší displej a z 5.8 palca tu prejdete na 6.2 palca, ale hlavne dostanete viac pamäte, duálny zadný foťák a väčšiu batériu. Pozrime sa na detaily:
Špecifikácie:
Displej: 6.2 palcový, 2980x1440, Super AMOLED, HDR10 s Gorilla glass 5,
Procesor: Exynos 9810 Octa s Mali-G72 MP18 u nás / Snapdragon 845 v US
Pamäť: 6GB s 64GB / 128GB úložiskom (plus SD karta 400GB)
Rozmery: 158.1 x 73.8 x 8.5 mm
Váha: 189 gramov
Systém: Android 8.0
Predná kamera: 8 MP (f/1.7, 25mm, 1/3.6", 1.22µm), autofocus, 1440p@30fps, dualny video hovor call, Auto HDR
Zadná kamera: Dual: 12 MP (f/1.5-2.4, 26mm, 1/2.55", 1.4µm, Dual Pixel PDAF) + 12MP (f/2.4, 52mm, 1/3.6", 1µm, AF), OIS, phase detection autofocus, 2x optical zoom, LED flash
Video: 2160p@60fps, 720p@960fps
Porty: USB-C, 3.5mm jack
Komunikácia: Wi-Fi 802.11 a/b/g/n/ac, dual-band, Wi-Fi Direct, hotspot, NFC
Batéria: 3500 mAh
Farby: Midnight Black, Coral Blue, Titanium Gray (nie je dostupné u nás), Lilac Purple, plus nové Burgundy Red a Sunrise Gold verzie
Možno škoda, že ku nám stále dávajú Exynos procesor, ktorý je v benchmarkoch pomalší ako Snapdragon, aj keď pri reálnom používaní to ťažko zbadáte, keďže výkon je vysoko nad bežný používaním. Dôležité je, že mobil má už 6GB pamäte, čo je pre aktuálne hiendy veľmi vhodné a môžete sa spoľahnúť, že to tie 2-3 roky používania s prehľadom vydrží. 4GB pri základnom S9 je už viac otázne, keďže už teraz sa 4GB už dostáva aj do lowendu.
Displej
Pri S9 Plus poteší hlavne veľký 6.2 palcový displej, ktorý je už štandardne Super Amoled s parádnymi farbami a HDR10. Displej ponúkne pekne veľkú plochu na browsovanie, dostatok miesta na klávesnicu a teda písanie a veľmi pekne je využiteľný na hranie. Plus displej má stále dizajnovo zahnuté hrany skla a aj displeju, kde vytvára už ikonické Edge zahnutie Galaxy S série. Je to pekné, aj keď treba rátať s tým, že kraj obrazu to jemne deformuje. Niekomu sa to môže páčiť, niekomu to vadiť. Osobne s tým nemám problém, ale dobré je si to pred kúpou vyskúšať. Teraz je už S9 na prezentačke všade u operátorov a aj v predajniach.
Pozitívne je, že S9 Plus nemá výrez, ktorý začína byť teraz až príliš moderný, ale kto vie, možno to Samsung len nestihol a v S10 alebo už v Note 9 ho uvidíme. Napriek tomu stále ponúka veľmi dobrý pomer displeja k veľkosti tela (90%).Je to aj vďaka tomu, že na prednej strane nezavadzia skener odtlačkov prstov, ktorý je už štandardne vzadu a teraz sa presunul na rozumnejšie miesto pod kameru, a nie vedľa nej, ako bol v S8.
Samozrejme odtlačok prsta je pri S9 plus skôr len ako doplnok keďže kamery vám zistia ako rozpoznanie tváre, tak sken dúhovky. Štandardne je to veľmi rýchle, ale rýchlosť rozpoznania záleží od svetelných podmienok, alebo aj prídavku okuliarov. V zásade však funguje bezproblémovo a skener odtlačku prstov robí dosť zbytočným. Je to však dobrá možnosť ako pustiť do svojho mobilu ďalších členov rodiny, totiž zatiaľ čo sken tváre je len jeden, odtlačkov prstov môžete pridať aj niekoľko.
Mobil je takmer celý pokrytý Gorilla Glass 5 a teda ako na displeji, tak aj na zadnom kryte, pričom len na bokoch sa sklenené časti spájajú s kovovým telom mobilu. Mobil tak pôsobí veľmi pevne a odolne, ale nenechajte sa oklamať rôznymi gorilími ochranami, sklo je sklo a ak mobil zle spadne, môže sa robiť, či už predná, alebo zadná časť. Ochranný obal je preto viac ako vhodný, a to aj pre mikroškrabance, ktoré sa síce zbierajú pomalšie, ale nazbierajú sa.
Ucelený rám mobilu zaisťuje aj veľmi dobrú IP68 ochranu mobil, teda môžete ho ponoriť aj do 1.5 metrovej hĺbky na 30 minút. Bez problémov vydrží sprchu, pád do vody a môžete ho aj pekne poumývať keď potrebujete. Jediné s čím po kúpeli rátajte je mokrý USB port a teda nejaké dve hodiny nie je vhodné nabíjať kým sa port plne nevysuší. Na displeji vám to aj bude systém vypisovať.
Kamery
Čo sa týka kamier, vpredu máte 8MP senzor, ktorý doladený ako na selfiečka, tak na anomivané emoji, kde si môžete celú tvár nahradiť animovanou postavičkou, prípadne na časť tváre dať ozdobu, alebo masku. Samozrejme môžete takto nahrať správy a poslať ich priateľom. Nechýbajú ani štandardné funkcie rozmazania okolia a zvýraznenia tváre. 8MP je už na dnešnú dobu slabšie, kde firmy dopredu už dávajú aj 20MP, ale ak na to vyslovene nie ste vyťažený, nebudete s tým mať žiadny problém.
Oveľa ďalej je duálna kamera vzadu, ktorá ponúka dva 12MP senzory, pričom primárna má clonu meniteľnú medzi f/1.5-2.4, táto bola aj na čistej S9. Tu ju však ešte dopĺňa druhá kamera, ktorá má čisto f/2.4 clonu a používa sa na 2x optický zoom. Kamery ponúkajú veľmi čistý a nezašumený obraz a to aj vďaka pamäti v senzore, ktorá umožňuje fotky skladať z 12 záberov.
Samotné video nahráte v 4K/60 fps, ale ak obetujete kvalitu za rýchlosť môžete ísť do superslow motion pri 960 fps ale len 720p. Je to škoda, že aspoň v tejto verzii nepotiahli na 1080p. Na 720p obraz sa už dnes ťažko pozerá, hlavne keď pre čistotu potrebuje veľa svetla, v prítmí tam už bude viac šumu. Spomalenia sú však stále parádne.
Videá dopĺňajú kvalitné mikrofóny, ktoré zachytávajú veľmi dobre basy a celkovo zvuky nie sú orezané, alebo neprirodzené. Spravili to veľmi dobre. Podobne ako reproduktory, kde už Samsung v S9 sérii konečne prešiel na stereo reproduktory. Tie doplní aj dolby atmos podpora a celkovo zvuk bude veľmi hlasný.
Výkon
Samotný vykon je vďaka Exynos 9810 procesoru vysoký, aj keď nie taký vysoký ako by mohol byť, ak by aj pre EU dali Snapdragon 845. Exynos má síce rozbehne niektoré aplikácie rýchlejšie, ale v iných je zase pomalší a celkovo výkon v náročných operáciách ako konvertovanie videí je nižší.
Antutu benchmark nám to aj bližšie ukazuje, kde Exynos má podľa neho rýchlejšie CPU, ale pomalšie GPU. Malý nárast v S9 Plus tam vidíme aj oproti nášmu predchádzajúcemu testu v S9 s Exynosom, ale to už môžu byť len malé odchýlky benchmarku
Antutu 7:
Samsung Galaxy S9 plus (Exynos) - 252957 (94792, 93709, 55826, 8630)
Samsung Galaxy S9 (Exynos) - 246967 (CPU 90355,GPU 91186,UX 56654, RAM 8772)
Samsung Galaxy S9 (Snapdragon 845 verzia) - 263494 (88377, 107305, 58657, 9155)
Nokia 8 (Snapdragon 835) - 200881 (68656,82005, 42600,7620)
Huawei P20 (Kyrin 970) - 195853 (70537, 72896, 39215, 13205)
Redmi Note 4 - 74854 (38126, 12590,19102,5036)
Nokia 6 - 59168 (28842,8920,16557, 4848)
Redmi 5a prime - 57920 (27587, 9560,16210, 4553)
Čo sa týka 3D marku, ten ponúkol skóre 3244 pre OpenGL a 2943 pre Vulkán, pričom je lepší ako 88% iných mobilov. Pred ním sú samozrejme Snapdragony 845, ktoré už teraz siahajú na hranicu 300000 bodov, oproti tomu nový Kyrin 970 od Huaweiu je prekvapivo ďaleko za ním len na 200 tisícovej hranici.
Vysoká rýchlosť znamená, že v hernej oblasti vás mobil nebude nijako obmedzovať a bez problémov, budete môcť hrať a zároveň aj nahrávať gameplay v najvyššej kvalite. Je trochu škoda, že hry stále poriadne nevyužívajú hiendy a napríklad na nich neponúknu ešte vyššie nastavenia, alebo natívny 1:1 mod na rozlíšenie. Väčšinou si hry vyberú rozlíšenie sami.
Na druhej strane vyzerá, že sa väčšie hry v mobilnej sfére rozbiehajú a porty ako PUBG alebo Fortnite by mohli naznačovať cestu do budúcnosti. Kde PC portovanie je stále jednoduchšie a mobily to už zvládajú. Stačilo by však toľko neorezávať grafiku ako to vidíme v PUBG. Autori sam síce pripravujú ešte kvalitnejšiu grafiku, ale zatiaľ nič neukázali.
Systém
Samotný systém je v S9 Android 8.0 s parádnou Samsung Experience 9 nadstavbou, ktorá ponúka veľmi dobrý dizajn, dynamiku, prepracované aplikácie. Náležite s nadstavbou však môžete čakať pomalšie updaty na nové verzie systému. Keďže však je to nadstavba ktorá plne systém zmení, samotné zmeny systému ktoré pridáva google väčšinou ani neuvidíte.
Tu systém ešte dopĺňajú kvalitné doplnky ako Game launcher, v ktorom sa vám automaticky zhromaždia hry, ponúknu štatistiky, rebríčky a už spomínané nahrávanie gameplayu ako aj ďalšie doplnky do herného modu. Pre bežnejšie používanie mobilu je oveľa zaujímavejšia quicklaunch aplikácia, ktorú si môžete vytiahnuť na boku displeja a ponúkne ako aplikácie, tak kontaky, ale napríklad aj toolsy, alebo doplnky aké si nastavíte.
Ani teraz nechýba Bixby asistent Samsung, ktorý však stále nerozumie slovensky a musíte s ním komunikovať napríkald anglicky, má však svoju slovenskú informačnú obrazovku a pridáva tipy alebo inú asistenciu. Nechýba mu ani vlastné tlačidlo, ktorým ho Samsung chce doslova tlačiť, ale neviem či je to tá najlepšia cesta. Našťastie, viete si tlačidlo zablokovať, alebo pomocou aplikácii prepnúť na inú funkciu a reálne ho aj využiť, napríklad na fotenie.
Batéria
Čo sa týka batérie, tá je 3500mAh, najväčšia zo Samsungových hi-endov doteraz, ale zároveň je škoda, že nie je ešte o trochu väčšia. 4000mAh by tam parádne sadla a dva dni by ste mohli ísť bez problémov aj pri priebežne vyššej záťaži. Takto dostanete jednodňovú batériu pri plnom používaní, kedy sa aj môžete bez obmedzení dlhšie zahrať a dvojdňovú pri bežnom menej náročnom používaní. Ak by ste chceli ušetriť batériu, pekný rozdiel spraví zníženie rozlíšenia za 1440p na 1080p, ktoré aj tak výrazne neuvidíte.
Nabíjanie je relatívne rýchle a hlavne úvodné nabitie dá quickcharge USB-C veľmi rýchlo. Za 15 minút máte nabitých 20%. Plných 100% dáte približne za hodinu a štyridsať minút. Ak by ste chceli nabíjať wireless, QI nabíjanie funguje veľmi dobre, aj keď je približne o polovicu pomalšie
Vybrať si S9 alebo S9 Plus?
Konkurencie začína sa však do oblasti Galaxy S9 a S9 plus dostávať veľmi rýchlo a stále viac mobilov už dostáva snapdragon 845 ako aj kvalitné foťáky (Xiaomi veľmi dobre ide napríklad s MI Mix 2S). Zdalo sa aj, že Huawei s P20 a P20 Pro budú vážna hrozba a aj keď foťáky majú veľmi dobré samotný procesor je tam miernym sklamaním. Bližšie sa na ne pozrieme nabudúce.
Zhodnotenie
Ak to zhrniem, Samsung Galaxy S9 plus je parádny mobil. Je väčšou a hardvérovo lepšou verziou S9, ktorá exceluje vo svojej triede, a ponúka výkonovo, veľkostne a dizajnovo veľmi pekne vyvážený mobil. Kde páradny foťák, kvalitný displej, hlasné reproduktory a vysokú rýchlosť možno sťahuje len batéria, ktorá je síce najväčšia akú Samsung do vlajkovej lode doteraz dal, ale mohli ešte pritlačiť. Nakoniec cena vôbec nie je zlá a aj keď pri vydaní siahala takmer na tisícku, dnes ho už viete v 64GB verzii kúpiť za decentných 700 eur, čo je to dobrý obchod.
Hodnotenie ostáva rovnaké ako na S9 na 9.0, aj keď S9 plus je niektorých oblastiach lepší, 9.5 si necháme na výraznejšie vylepšenia.